Rasmus Stoklund (S), 2026-01-29:
Det har jeg glædet mig til.
Danmarksdemokraterne vil med dette beslutningsforslag pålægge regeringen at udtræde af den europæiske menneskerettighedskonvention, som jeg fremover kalder EMRK, hvis ikke den moderniseres inden for 4 år.
Jeg tror egentlig, at forslagsstillere og jeg kan blive enige om meget i forhold til spørgsmålet om EMRK.
Jeg anerkender fuldt ud, at der er problemer med konventionen, særligt med fortolkningen af den, ikke mindst når det kommer til udvisning af kriminelle udlændinge.
Kriminelle udlændinge skal udvises, når de misbruger vores gæstfrihed til at begå alvorlig kriminalitet.
Jeg anerkender også, at der i alt for mange år har været en tendens til, at man fra de store partiers side har været tavse eller slået det hen, når fortolkningen af konventionerne har ført til resultater, der ikke kan forklares eller forsvares.
Dér, hvor vi så ikke er enige, er, hvordan vi bedst løser problemet.
Vi har som regering forsøgt at skabe et nybrud.
Vi er gået offensivt til værks i forhold til konventionerne.
Vi er aktivt gået i gang med at afsøge og udfordre rammerne for konventionerne, og vi står nu i en situation, hvor et flertal af lande i Europarådet bakker op om et initiativ taget af Danmark i Italien, som handler om nødvendigheden af at finde en ny balance i forhold til udvisning af kriminelle udlændinge.
Derfor synes jeg også, at det her forslag sparker en åben dør ind.
Arbejdet er jo i fuld gang, og vi er allerede så langt, at der snart kommer et lovforslag om skærpelse af udvisningsreglerne som direkte konsekvens af vores arbejde i Europarådet.
Derfor vil det heller ikke være gavnligt at binde sig til at træde ud af EMRK ud fra nogle ikke nærmere definerede kriterier.
Vi har gavn af det internationale samfund, især med den verdenssituation vi befinder os i i øjeblikket.
Regeringen er derfor ikke indstillet på at udtræde af af konventionen, især når vi kan få et større udbytte ved at ændre den indefra.
Der er generelt et momentum i Europa for en stram udlændingepolitik.
Medlemslandene ønsker, at hensynet til samfundet og helheden skal veje tungere end kriminelle udlændinges individuelle rettigheder.
Denne regering har vist, at det kan betale sig at gå forrest og arbejde hårdt på det internationale spor.
Det har vi jo f.eks. set med EU's udlændingepolitik, hvor vi har skabt nogle store resultater under vores formandskab sidste år.
For bare få år siden fik vores idé om et nyt europæisk asylsystem en hård medfart i internationale kredse.
Nu er det blevet gængs politik i stort set hele EU.
Jeg synes, at det er ærgerligt, at det arbejde ikke blev sat i gang, da fru Inger Støjberg var udlændinge- og integrationsminister, men så må vi andre jo tage handsken op.
Nu har vi altså skabt et momentum, som vi er klar til at udnytte.
Sandheden er jo, at der slet ikke er nogen grund til at være så utålmodige, som Danmarksdemokraterne er i dagens forslag.
Regeringen vil inden sommerferien med Folketingets opbakning – forhåbentlig – gennemføre lovgivning, hvor udlændinge, der idømmes mindst 1 års ubetinget fængsel for alvorlig kriminalitet, som det helt klare udgangspunkt skal udvises, uanset hvilken tilknytning de har til Danmark.
Regeringen har nemlig slet ikke tænkt sig at vente 4 år med at gøre noget, sådan som Danmarksdemokraterne foreslår.
Vi er jo allerede i fuld gang.